Szám: 1-4/2020.

10. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2020. március 26-i rendes, nyilvános ülésére**

**Tárgy:** Döntés a Szentgrót Termálfürdő és Szabadidő Központban tervezett fejlesztésről

**Tisztelt Képviselő-testület!**

Zalaszentgrót Város Önkormányzatának Képviselő-testülete a 46/2019. (IV. 25.) számú képviselő-testületi határozatában döntött többek között arról, hogy a relax medencék feletti fa árnyékoló szerkezet elbontásához hozzájárul azzal, hogy az új árnyékolók kivitelezésére vonatkozó, az üzemeltető részéről előkészített részletes műszaki, pénzügyi szakmai anyag és a beruházás pénzügyi elszámolására vonatkozó üzemeltetői javaslat alapján hoz döntést. A határozat meghozatalát a faszerkezet rossz állapota indokolta, és az akkori üzemeltető Cattani Partner Kft. a határozat alapján az árnyékoló faszerkezetet elbontatta. Sajnos a határozat második felében rögzített feltételeket többszöri kérés és felszólítás ellenére sem teljesítette, így az elbontott árnyékolók helyére a mai napig nem került új megoldás kivitelezésre. A 2019. évi strandszezon jelentős részében teljesen árnyékolásmentesen üzemeltek a relax medencék, bár nem kimutatható, de valószínűsíthető, hogy ez is közrejátszott a bevételi adatok 2019. évi jelentős csökkenésében. A szezon végén ideiglenes, a fürdőhöz méltatlan megoldással, a medencék szélén elhelyezett nagyméretű reklám-napernyőkkel oldották meg az árnyékolást, ami valamelyest enyhítette a tűző nap hatásait, és használhatóvá tette a medencéket napközben.

Közismert a képviselő-testület tagjai számára, hogy a korábbi üzemeltetővel kötött bérleti-üzemeltetési szerződés felbontásra került, és a Szent Gróth Termálfürdő és Szabadidőközpont üzemeltetését 2020. január 1. napjától 2021. február 28-ig tartó határozott időtartamig üzemeltetési szerződés alapján a Szentgrótért Kereskedelmi és Szolgáltató Kft. végzi.

Az Önkormányzat részéről igényként merült fel, hogy az elmaradt beruházás még a szezonra való felkészülés időszaka alatt valósuljon meg. A Szentgrótért Kft. ügyvezetője ennek megfelelően egy korábbi meglévő árajánlat mellé további árajánlatokat kért napvitorla megoldásokra. Több kivitelező vagy nem adott választ, vagy csak a szezon utáni megvalósítással tudott árajánlatot adni. Két olyan árajánlat érkezett, amely tartalmazza igény szerint a tartószerkezetek szállítását és telepítését is. Az ajánlatok részletes leírását és költségbecslését az előterjesztés 1-6. számú mellékletei tartalmazzák.

Az 1. sz. mellékletben található, Euroland Kft. által adott árajánlat 2 db négyszög alakú ponyvával szerelt megoldást tartalmaz. Az ajánlat csak a ponyvák árát, a szállítás és szerelési csomag költségét tartalmazza, mely nettó 306.428,- Ft, azaz bruttó 389.164,- Ft. Megjegyzendő, hogy az ajánlatadó a pontos műszaki tartalom függvényében az árváltozás jogát fenntartja. A megoldás látványtervét az előterjesztés 2. sz. melléklete tartalmazza.

A 3. sz. mellékletben található, szintén az Euroland Kft. által adott árajánlat 3 db nagyobb, és 2 darab kisebb méretű ponyvával szerelt megoldást tartalmaz. A telepítés teljes költsége horganyzott acéloszlopokkal szerelve nettó 954.638,- Ft, azaz bruttó 1.212.390,- Ft. Megjegyzendő, hogy ez az ár a kábelezés költségét nem tartalmazza, továbbá a pontos műszaki tartalom függvényében az árváltozás jogát az ajánlatadó fenntartja. A megoldás látványtervét az előterjesztés 4. sz. melléklete tartalmazza.

A 5. sz. melléklet szerinti, Bőhm Ferenc egyéni vállalkozó által e-mail-ben adott árajánlat 7 db egyforma méretű ponyvával szerelt megoldást ajánl. Ez a kisebb medence felett 3 db, a nagyobb medence felett 4 db ponyvát jelentene, de az árajánlat kitér arra a lehetőségre, mely szerint 2, valamint 3 db ponyva kerül felszerelésre. Az ezzel a megoldással számolt költségbecslést a 6. sz. mellékletben található táblázat tartalmazza. Az előző megoldással való összehasonlíthatóság érdekében ez utóbbi megoldással számolva nettó 975.400,- Ft lenne a napvitorlák telepítésének teljes költsége. Megjegyzendő azonban, hogy ez az ár a festés nélküli szerkezeti vas oszlopokkal kivitelezett változat, amennyiben horganyzott oszlopokkal számolunk, úgy nettó 1.083.400,- Ft, vagyis bruttó 1.375.918,- Ft a teljes telepítési költség. Az árajánlat javasolja a csigás lelazító rendszer beszerzését, ami a szélsőséges időjárási viszonyokat tekintetbe véve szinte elengedhetetlen tartozék. Ez 5 ponyva esetén plusz nettó 85.000,- Ft költséget jelentene, ami bruttó 107.950,- Ft többletköltség. Ezzel szerelve mindösszesen bruttó 1.483.868,- Ft lenne a horganyzott oszlopos, csigás lelazító rendszerrel szerelt megoldás.

A fürdő üzemeltetését végző Szentgrótért Kft. ügyvezetőjével történt szakmai konzultáció alapján mindenképpen olyan ajánlat elfogadása javasolt, amely az oszlopok szállítását és telepítését is tartalmazza, hiszen teljes garancia a szerkezetre csak így érvényesíthető. A nyári időszakban sokszor előforduló nagy viharok miatt fontos volna a lelazító szerkezet beszerzése is, amely lehetővé teszi a ponyvák gyors leszerelését, hiszen ilyen időjárási viszonyok bekövetkezésekor többnyire nincs idő a ponyvák körülményes leszerelésére. Harmadik szempontként az időtállóság és esztétikum merül fel, ennek megfelelően vagy a horganyzott oszlopos, vagy a rozsdamentes INOX oszlopokkal történő kivitelezés javasolt.

Mivel a napvitorla telepítése beruházás jellegű feladat, az üzemeltető kéri az Önkormányzatot, mint tulajdonost a munkálatok kivitelezésére és finanszírozására.

A Gazdasági és Városfejlesztési Bizottság 2020. március 19-i ülésén tájékoztatást kaptak a tagok az árajánlatok és műszaki tartalmak további egyeztetésének folyamatáról. A legideálisabb műszaki kivitelezéshez pontosítani szükséges a tartóoszlopok fúrással történő rögzítésének vagy a talprögzítéses kivitelezésnek a lehetőségét a talajstatika alapján. A folyamatos egyeztetések során tisztázódott továbbá az is, hogy ez utóbbi esetben igen magas lenne a kivitelezés teljes költsége, mert a kiválasztott horganyzott oszlopok esetén ezt a megoldást nem tudja az ajánlatadó vállalni, így az INOX rozsdamentes oszlopokat kellene megrendelni. Szakmai szempontból tovább kell pontosítani a vitorlák anyagát is, mivel jelentős eltérés van a két árajánlatban. Mindezek következményeként további egyeztetések szükségesek a megvalósítandó végleges változat kiválasztásához a tervezett vitorlarendszerek műszaki és technológiai leírásának bemutatásával, így javasolt egy keretösszeg meghatározása és jóváhagyása a testület részéről.

A Gazdasági és Városfejlesztési Bizottság az előterjesztést a 2020. március 19-i ülésén megtárgyalta, a 18/2020. (III.19.) számú határozatával a módosított határozati javaslatot elfogadta, és a Képviselő-testületnek elfogadásra javasolja.

Kérem a Tisztelt Képviselő-testületet, hogy az előterjesztést szíveskedjen megtárgyalni, majd az alábbi határozati javaslatot elfogadni:

**Határozati Javaslat:**

Zalaszentgrót Város Önkormányzatának Képviselő-testülete a Szentgrót Termálfürdő és Szabadidő Központban tervezett beruházási feladatról az alábbiak szerint dönt:

A relax medencék feletti, tavalyi évben elbontott árnyékoló faszerkezet helyére tervezett új árnyékolók kivitelezéséhez bruttó 1.500.000,- Ft keretösszeget biztosít. A beruházás finanszírozását az Önkormányzat a 2020. évi költségvetés általános fejlesztési tartalék keretének terhére biztosítja.

A Képviselő-testület felkéri Baracskai József polgármestert, hogy a képviselő-testület döntéséről a Szentgrótért Kft-t értesítse, és a további szükséges intézkedéseket megtegye.

**Határidő:** 2020. március 31.

**Felelős:** Baracskai József polgármester

**Baracskai József**

polgármester

A határozati javaslat a törvényességi előírásoknak megfelel.

**Dr. Simon Beáta**

jegyző