Szám: 1-4/2020.

14. napirendi pont anyaga

**Előterjesztés**

**Zalaszentgrót Város Önkormányzata Képviselő-testületének**

**2020. március 26-i rendes, nyilvános ülésére**

**Tárgy:** Döntés Coca-Cola HBC Magyarország Kft. kérelméről

**Tisztelt Képviselő-testület!**

Coca-Cola HBC Magyarország Kft. (a továbbiakban CCHBC) Zalaszentgrót Város Önkormányzatával 2004. augusztus 13-án „Földhasználati és kútüzemeltetési szerződés” kötött az Önkormányzat kizárólagos tulajdonát képező, az ingatlan-nyilvántartásban jelenlegi Zalaszentgrót külterület 010311/40 hrsz. alatt nyilvántartott ingatlan használata, valamint az ingatlanon új kút és kútházak létesítése, továbbá a kútházaknak, mint a CCHBC kizárólagos tulajdonát képező önálló ingatlanoknak az ingatlan-nyilvántartásba történő bejegyzésére.

A CCHBC saját költségén új kutat és kútházat, valamint azokat a 010311/40 hrsz-ú ingatlannal összekötő utat létesített az Önkormányzattal kötött megállapodás alapján az Önkormányzat kizárólagos tulajdonában álló, az ingatlan-nyilvántartásban Zalaszentgrót külterület 010311/39 hrsz. alatt nyilvántartott ingatlanon.

A Földhasználati és kútüzemeltetési szerződés 2013. április 15-én történő módosításával a felek megállapodtak abban, hogy a kút és kútház tulajdonjoga a CCHBC-t illeti meg, az Önkormányzat pedig feltétlen és visszavonhatatlan hozzájárulását adja ahhoz, hogy ezeket az illetékes Földhivatal külön tulajdoni lapon 0110311/20/C hrsz-ú önálló ingatlanként nyilvántartásba vegye és a CCHBC kizárólagos tulajdonjogát az ingatlan-nyilvántartásba bejegyezze.

A CCHBC a helyi gyáregységének működéséhez szükséges vízellátását a Zalaszentgrót K-37-es, Zalaszentgrót K-72-es és a Zalaszentgrót K-76-os kutakból biztosítja. A három kútból a K-37-es kút önkormányzati tulajdonban van, míg a fennmaradó két kút a CCHBC tulajdonát képezi.

A CCHBC 2020. február 10-én kérelemmel fordult az önkormányzathoz, hogy az üzeme ellátására új kút távvezeték építését kíván megvalósítani, az előterjesztés 1. sz. mellékletét képező vázrajznak megfelelően. Az új vezeték a meglévő vezeték nyomvonalával azonosan kerülne kialakításra az önkormányzat tulajdonát képező 010311/40, 010311/37, 010311/39, 010311/28, 010305/15, és 010304 hrsz-ú ingatlanok érintésével. A 010311/39 hrsz-ú ingatlan kivételével valamennyi ingatlant jelenleg is terheli az üzemet illető vízelvezetési jog. A tervezett új távvezeték kialakítása az üzem gyártási technológiája miatt indokolt, következésképpen javaslom a hozzájárulás megadását.

A Gazdasági és Városfejlesztési Bizottság az előterjesztést a 2020. március 19-i ülésén megtárgyalta, a 20/2020. (III. 19.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy vitassa meg az előterjesztést és fogadja el a következő határozati javaslatot:

**Határozati javaslat:**

Zalaszentgrót Város Önkormányzatának Képviselő-testülete hozzájárul ahhoz, hogy a Coca-Cola HBC Magyarország Kft. a Zalaszentgrót 010301/16 hrsz-ú Naturaqua Ásványvíz palackozó üzem ellátására új kút távvezetéket építésen az önkormányzat kizárólagos tulajdonában lévő 010311/40, 010311/37, 010311/39, 010311/28, 010305/15, és 010304 hrsz-ú ingatlanok érintésével.

A Képviselő-testület felhatalmazza Baracskai József polgármestert a nyilatkozat, valamint a szolgalmi jogot alapító megállapodás aláírására.

**Határidő:** 2021. június 30.

**Felelős:** Baracskai József polgármester

Zalaszentgrót, 2020. március 12.

***Baracskai József***

polgármester

A határozati javaslat a törvényességi

előírásoknak megfelel.

Dr. Simon Beáta

jegyző