**Szám:** 1-4/2020. 17. sz. napirendi pont

**Előterjesztés**

**Zalaszentgrót Város Önkormányzata Képviselő-testületének**

**2020. március 26-i rendes, nyilvános ülésére**

**Tárgy:** Döntés a Deák Ferenc Általános Iskola, Gimnázium és Alapfokú Művészeti Iskola támogatási kérelméről

**Tisztelt Képviselő-testület!**

A Deák Ferenc Általános Iskola, Gimnázium és Alapfokú Művészeti Iskola intézményvezetője és intézményvezető-helyettese megkereséssel fordult Képviselő-testületünk felé, melyben az iskola területét az alsós gyermekek számára szebbé és ösztönzőbbé tevő alábbi ötletek megvalósításához kérték anyagi segítségünket.

- Egy ún. dicsőségfal elhelyezése az aulába, amelyen elhelyezésre kerülhetnének a gyermekek adott tanévben elért tanulmányi-, sport- és rajzverseny-eredményei. Ehhez gyakorlatilag csak egy parafatekercsre lenne szükségük.

- Kívánatos lenne, ha az óraközi szünetekben egy kicsit mozoghatnának és feltöltődhetnének a gyereket, ezért az iskola vezetősége ugróiskolák és egy lengőteke felállítását tervezi.

- Végezetül a tervek között szerepel egy klasszikus malom-játék felfestése, illetve matricázása is, szintén az aulában.

Az iskola a fenti célok megvalósításához mindösszesen 100.000,- Ft összeg biztosítását kéri a Csányi-Zrínyi Általános Iskola Diákjaiért Alapítvány részére.

Tekintettel arra, hogy az alapítványi forrás átadása a Magyarország helyi önkormányzatairól szóló 2011. évi CLXXXIX. törvény 42. §-a alapján a Képviselő-testület át nem ruházható hatáskörébe tartozik, jelen előterjesztés keretében kell döntést hoznunk a támogatási kérelemről.

A magam részéről úgy vélem, hogy a kérelem teljesítése erősítené a gyermekek intézményi kötődését és segítené fejlődésüket, ezért mindenképpen támogatásra javaslom.

A Pénzügyi és Ügyrendi Bizottság az előterjesztést a 2020. március 19-i ülésén megtárgyalta, a 26/2020. (III.19.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést szíveskedjen megtárgyalni, majd azt követően az alábbi határozati javaslatot elfogadni.

**Határozati javaslat**

Zalaszentgrót Város Önkormányzatának Képviselő-testülete úgy dönt, hogy a Csányi-Zrínyi Általános Iskola Diákjaiért Alapítvány (8790 Zalaszentgrót, Kossuth Lajos u. 11.) részére 100.000,- Ft, azaz egyszázezer forint összegű támogatást biztosít a Deák Ferenc Általános Iskola, Gimnázium és Alapfokú Művészeti Iskola alsó tagozatos tanulói részére fejlesztő játékok beszerzése érdekében.

A Képviselő-testület a támogatást az önkormányzat 2020. évi költségvetésének ifjúsági feladatok keretének terhére biztosítja.

A Képviselő-testület felkéri a jegyzőt a támogatási szerződés előkészítésére, valamint felhatalmazza a polgármestert annak aláírására.

Határidő: 2020. március 31.

Felelős: Baracskai József polgármester

Dr. Simon Beáta jegyző

**Zalaszentgrót**, 2020. március 19.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző