**Szám:** 1-4/2020. 13. sz. napirendi pont

**Előterjesztés**

**Zalaszentgrót Város Önkormányzat Képviselő-testületének**

**2020. március 26-i rendes, nyilvános ülésére**

**Tárgy**: Döntés a TOP-4.3.1-15-ZA1-2016-00003 azonosító számú, Gyár utcai szegregátum rehabilitációja című pályázat megvalósításáról

**Tisztelt Képviselő-testület!**

Zalaszentgrót Város Önkormányzatának Képviselő-testülete a 2019. november 28-ai ülésén tárgyalta az Önkormányzat támogatást nyert projektjeiről szóló beszámolót.

A napirend keretében bemutatásra került – az akkor szerződéskötés alatt álló – Gyár utcai szegregátum rehabilitációja c. projekt is, ill. ezzel kapcsolatban jeleztem, hogy „a Támogatási Szerződés megkötése után kell tisztázni, hogy milyen lehetőségek állnak rendelkezésünkre a támogatás más célú felhasználására, gondolva itt esetlegesen más ingatlanok megvásárlásával és felújításával történő kiváltásra.”

A Támogatási szerződés hatályba lépett, és az azóta megalakult Szentgróti Fejlesztési Ügynökség megkezdte a 2016-ban benyújtott projektterv átdolgozását, hiszen ahogy azt már a szerződéskötési időszakban is jeleztem, **az elfogadott pályázati program megvalósítását több tényező is nehezíti, akadályozza.** Ezek a teljesség igénye nélkül az alábbiak:

* a csökkentett támogatási összeg nem elegendő a pályázatban foglalt műszaki tartalom megvalósítására
* mérföldkövek időkorlátja, az építési program kivitelezésének határideje
* a program előkészítettségének hiánya
* a lakott ingatlan felújítási, építési tevékenységei csak az érintett lakók átmeneti kiköltöztetése mellett valósíthatók meg

Az 1. számú mellékletben található döntéselőkészítő dokumentumban részletes leírás található a program megvalósításának lehetséges alternatíváira vonatkozóan, **és kérem a Tisztelt Képviselő-testületet, hogy a projekt megvalósításával kapcsolatban álláspontját, véleményét alakítsa ki.**

A Gazdasági és Városfejlesztési Bizottság az előterjesztést és a határozati javaslatot 2020. március 19-ei ülésén megtárgyalta, és 3 igen és 1 nem szavazattal elfogadott 19/2020. (III. 19.) számú határozatával javasolja Zalaszentgrót Város Önkormányzata Képviselő-testületének a határozati javaslat elfogadását azzal, hogy a TOP-4.3.1-15-ZA1-2016-00003 – „A Gyár utcai szegregátum rehabilitációja” című pályázatot a döntéselőkészítő dokumentum alapján az akcióterületen kívül valósítsa meg.

Kérem a Tisztelt Képviselő-testületet, hogy az előterjesztést szíveskedjen megtárgyalni, majd az alábbi határozati javaslatot elfogadni.

**Határozati javaslat:**

Zalaszentgrót Város Önkormányzatának Képviselő-testülete a TOP-4.3.1-15-ZA1-2016-00003 – „A Gyár utcai szegregátum rehabilitációja” című pályázat aktuális állásáról szóló beszámolót tudomásul veszi.

Zalaszentgrót Város Önkormányzatának Képviselő-testülete úgy határoz, hogy a TOP-4.3.1-15-ZA1-2016-00003 – „A Gyár utcai szegregátum rehabilitációja” című pályázatot a döntéselőkészítő dokumentum alapján

\*1. Az akcióterületen belül:

\*1.1. A jelenlegi épület felújításával

\*1.2. A jelenlegi épület részleges visszabontásával

\*1.3. A jelenlegi épület elbontásával, új épület építésével

\*1.4. A jelenlegi épület elbontásával, mobilházak telepítésével

\*2. Az akcióterület kibővítésével

\*3. Az akcióterületen kívül

kívánja megvalósítani.

*(\* alternatív javaslatok közül egy választható)*

A Képviselő-testület felhatalmazza a polgármestert a projekt megvalósításával kapcsolatos további intézkedések megtételére.

**Határidő:** 2020. április 30.

**Felelős:** Dr. Simon Beáta

**Zalaszentgrót**, 2020. március 16.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző